นายหน้าประกันหวั่นต่างชาติไล่ฉกลูกค้า
นายหน้าเตรียมรับมือเปิดเสรีค่าคอมม์ อีคอมเมิร์ซ หวั่นต่างชาติใช้ออนไลน์ฉกลูกค้าไทย
21 ก.ค. 2558

นายหน้าเตรียมรับมือเปิดเสรีค่าคอมม์ อีคอมเมิร์ซ หวั่นต่างชาติใช้ออนไลน์ฉกลูกค้าไทย
นายจิตวุฒิ ศศิบุตร นายกสมาคมนายหน้าประกันภัย เปิดเผยว่า บริษัท ทาวเวอร์ส วัทสัน บริษัทที่ปรึกษาและวิจัยข้อมูลธุรกิจ เข้ามาทำการวิจัยถึงความต้องการของธุรกิจประกันภัยไทย รวมถึงนายหน้าประกันภัยไทย ว่า ในอีก 2 ปีข้างหน้าจะต้องปรับตัวอย่างไร ไปในทิศทางใด เร็วๆ นี้คงได้ข้อสรุป
ทั้งนี้ ในอีก 2 ปีข้างหน้าจะมีการเปิดเสรีค่านายหน้า เปิดเสรีค่าเบี้ยประกันภัย และการค้าขายผ่านอีคอมเมิร์ซ กำลังเติบโตอย่างรวดเร็ว หลังจากที่ พ.ร.บ.ว่าด้วยธุรกรรมทางอิเล็กทรอนิกส์ ผ่านสภาออกมาใช้แล้ว ขณะนี้ภาครัฐร่วมกับเอกชนกำลังพัฒนาการออกกรมธรรม์อิเล็กทรอนิกส์ ไม่ออกเป็นกระดาษเหมือนทุกวันนี้ 
“ในช่วง 2-3 ปีที่ผ่านมาการขายประกันผ่านออนไลน์ หรือ อีคอมเมิร์ซ เติบโตอย่างก้าวกระโดดปีละ 500% จากเดิมที่เติบโตปีละไม่ถึง 1%
ทั้งนี้ พบว่าพฤติกรรมของผู้บริโภคเปลี่ยนไป สิ่งที่เป็นกังวล คือ นายหน้าต่างประเทศจะเข้ามาเอาลูกค้าของเราออกไป ผ่านช่องทางการขายประกันออนไลน์ ซึ่งจะกระทบต่อการทำธุรกิจของนายหน้าประกันภัยด้วย จึงต้องหามาตรการมาตั้งรับเพื่อให้ทันกับการเปลี่ยนแปลงของโลก” นายจิตวุฒิ กล่าว
นายไมเคิล พาร์คเกอร์ ประธานเจ้าหน้าที่บริหาร บริษัท ไดเร็ค เอเชีย (ประเทศไทย) บริษัทขายประกันภัยรถยนต์ผ่านออนไลน์ กล่าวว่า ภายในสิ้นปีนี้ บริษัทได้วางเป้าหมายจำนวนลูกค้าไว้ที่กว่า 1 หมื่นราย ซึ่ง ณ วันที่ 31 พ.ค.ที่ผ่านมา บริษัทมีลูกค้ากว่า 7,000 รายแล้ว ซึ่งนับว่าเข้าใกล้เป้าหมายในเวลาอันรวดเร็ว ขณะที่มียอดผู้เข้าเยี่ยมชมเว็บไซต์มากกว่า 1.5 ล้านคน